Baw jaˬ-euˬ nui qhahˇ Htiˬ nah-aˬ, Baw jaˬ ghaˬ naˬ naˬ naˬ-ehˇ jawˇ ngeh, ngaˬ-euˬ phyuˇ shuiˇ heu deuˬ aˬ joˆ-ehˇ jahˇ neh bi myaˬ laˇ-eu phaˬ nga lehˇ shaˇ noeˬ shaˇ noeˬ-ehˇ nui qhahˇ huiˬ laˇ-euˬ nga jeˇ. Aˬ yawꞈ qhoeˇ loꞈ-ehˇ shaˇ noeˬ luꞈ ngeh, aˬ yawꞈ-euˬ mehˬ shi phyuˇ oˬ ni gheh-eu mehˬ tsoeˬ dm htaˬ-euˬ tsawˇ haˬ htiˬ ghaˬ aˬ yawꞈ-euˬ mehˬ shi doˆ le-awˇ Baw jaˬ tsawˬ guˆ-iˇ-euˬ meh.
Tsawˇ haˬ qhoeˇ ghaˬ "Baw jaˬ-oˇ, nawˇ qhaˇ pyeuꞈ mawꞈ-eu jeˬ ngaˇ jahˇ nehˬ ma" lehˇ ehˇ nehˬ-euˬ meh. Baw jaˬ gheh "Ngaˬ-euˬ aˬ laꞈ neh qhaˇ htoeˬ tuˆ-eu yawˬ jeˬ na luꞈ shuiˇ tehꞈ-ehˇ bi pyeuꞈ-iˇ mawꞈ nya" lehˇ ehˇ nehˬ-euˬ meh. "Nawˇ qhaˇ pyeuꞈ mawꞈ-eu jeˬ-ehˇ pyeuꞈ laˇ luꞈ-uˇ" lehˇ ehˇ-awˇ byoˆ qaꞈ shaw-euˬ meh jeˇ. Baw jaˬ gheh laˬ qhaˬ htiˬ chehˇ, "Nymˬ-mˇ poˆ nmˇ-aˬ ngaˬ-euˬ nymˇ shuiˇ tehꞈ-ehˇ bi byah jiˇ ma" lehˇ ehˇ ehˇ-ehˇ shuiˇ bi pyeuꞈ-iˇ-eu ghaˇ duˬ ngaˇ aˬ jeˬ-ahˇ jeˬ hu ya htoeˬ ciˆ-eu phaˬ nga lehˇ shaˇ noeˬ shaˇ noeˬ-ehˇ aˬ laꞈ yaw dzuˬ dzuˬ laˇ-euˬ meh jeˇ.
Qhoeˇ ngeh, iˇ cuꞈ dawˇ la siˬ lehˇ ehˇ-awˇ iˇ cuꞈ qhaˇ-iˇ ngeh, iˇ cuꞈ hawˇ-eu iˇ cuꞈ qhmˬ maˬ dawˬ tawˆ luꞈ shuiˇ tehꞈ-ehˇ pyeuꞈ jiˇ-euˬ meh. Hawˬ dzaˬ-eu lehˇ hawˬ-ahˇ phaˇ beuˬ-iˇ naˇ, hawˬ hawˇ-eu qhmˬ maˬ, khuˬ tcaꞈ dawˬ tawˆ luꞈ shuiˇ tehꞈ-ehˇ pyeuꞈ jiˇ-euˬ meh. Htiˬ jeˬ-iˬ dzaˬ-eu maˬ za, dawˇ-eu maˬ za-ehˇ pyeuꞈ jiˇ ngeh keuˆ ni "Ngaˬ-euˬ nymˇ shuiˇ tehꞈ-ehˇ byah jiˇ shaw-iˬ ngaˇ-a" lehˇ ehˇ ehˇ-ehˇ laˬ qhaˬ chehˇ dui dui luꞈ-eu meh jeˇ.
Htiˬ qhehˬ gheh naˇ, aˬ yawꞈ zawˇ gaˬ-eu htiˬ ghaˬ tehꞈ-ehˇ gheh-eu aˬ buˇ Miˬgaˬ, "Aˬ da-oˇ, aˬ da-oˇ" lehˇ guˇ guˇ-ehˇ bawˇ qhahˇ-ahˇ cehˆ uˇ laꞈ gaˇ chiˬ gheh-eu nehˬ-ehˇ Miˬgaˬ shuiˇ pyeuꞈ-iˇ-euˬ meh. Qhoeˇ ngeh poˆ jawˇ-aˬ, Baw jaˬ myaˆ siˬ guiˇ lehˇ le-awˇ, uiˇ phaˬ maˬ siˬ ngoeˇ phaˬ maˬ siˬ lehˇ pyeuꞈ-iˇ-euˬ meh jeˇ. Miˬgaˬ shuiˇ pyeuꞈ-iˇ htaˬ gaˇ Baw jaˬ-euˬ miˬ zaˬ mawˇ ngeh, aˬ yawꞈ-euˬ qhahˬ-ahˇ hteˇ hteˇ-ehˇ, "Zaˬ htiˬ ghaˬ jawˇ-eu qawꞈ shuiˇ pyeuꞈ-iˇ, htiˬ jeˬ-iˬ maˬ dzaˬ maˬ dawˇ nya, nawˇ shiˇ leˇ-eu gheh hte loˇ" lehˇ guˇ guˇ-ehˇ ngoeˇ-euˬ meh jeˇ. Aˬ yawꞈ-euˬ miˬ zaˬ ngoeˇ gaˇ haw haw-ehˇ, lehˬ-iˇ shaw-euˬ miˇ-a lehˇ Baw jaˬ noeˬ qoꞈ leˇ-euˬ meh.
Shuiˇ aˇ myaˆ ni jaˆ qawꞈ laˬ qhaˬ maˬ chehˇ nya-a. Miˬgaˬ qawꞈ shuiˇ pyeuꞈ-iˇ shaw, ngaˬ-euˬ miˬ zaˬ-ahˇ htoeˬ tuˆ naˇ aˬ yawꞈ qawꞈ shuiˇ phaˇ pyeuꞈ-iˇ-eu ngaˇ-a lehˇ noeˬ noeˬ-ehˇ jawˇ naˇ, mehˬ tsoeˬ phyuˇ oˬ ni dm luꞈ-eu tsawˇ haˬ qhoeˬ ghaˬ phaˇ doˆ le-awˇ "Aˬ joˆ-ehˇ gheh nya Baw jaˬ-oˇ, nawˇ qhaˇ loˬ-eu za jiˇ-euˬ miˇ-a loˇ" lehˇ naˇ haˬ-euˬ meh. Baw jaˬ gheh ngaˇ shaˇ lehˬ shaw-euˬ miˇ-a. Tsawˇ haˬ zaˬ phyuˇ shuiˇ tehꞈ-ehˇ jaˆ-awˇ maˬ za luꞈ-a lehˇ ngaˇ siˬ duˬ laˇ-euˬ miˇ-a. Qhoeˇ miˇ neh "Ngaˬ-ahˇ yaw beh loꞈ-ehˇ phaˇ jahˇ qoꞈ nehˬ laꞈ-awˬ" lehˇ ehˇ qoꞈ nehˬ-euˬ meh.
Tsawˇ haˬ qhoeˇ ghaˬ qawꞈ "Nawˇ nui qhahˇ qhaˇ jaˆ-eu loꞈ-ehˇ pyeuꞈ laˇ luꞈ-uˇ" lehˇ ehˇ-awˇ byoˆ qaꞈ shaw-euˬ meh. Qhoeˇ ngeh, yawˬ jeˬ na luꞈ Baw jaˬ pyeuꞈ mawꞈ-eu loꞈ-ehˇ pyeuꞈ qoꞈ laˇ jiˇ-awˇ Miˬgaˬ qawꞈ tsawˇ haˬ phaˇ pyeuꞈ qoꞈ laˇ-euˬ meh. Baw jaˬ hawˇ-eu Miˬsaˇ aˬ nyaꞈ Miˬgaˬ-ahˇ byaˇ cuꞈ gheh-awˇ laˬ qhaˬ chehˇ dui dui-eu meh. Qhoeˇ ngeh nah neh naˇ, Baw jaˬ noeˬ siˬ laˇ-awˇ aˬ yawꞈ qhaˇ jaˆ-eu jeˬ-ahˇ nui qhahˇ shiˇ shiˇ-ehˇ jawˇ nya laˇ-euˬ meh jeˇ. Shaˬ zaˬ deuˬ-ahˬ chaw ba nehˬ-eu qawꞈ siˬ nya laˇ-euˬ meh jeˇ.